Diari Oficial de la Generalitat Valenciana


Sumari del DOGV 3909, del 03-01-2001 (2000/10732)

RESOLUCIÓ de 27 de novembre de 2000, del rectorat de la Universitat de València, per la qual es convoquen proves selectives del grup A, torn lliure, sector d'administració especial d'aquesta Universitat.
-----------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3909

Data del DOGV
:   03-01-2001

Secció del DOGV
:   II. AUTORITATS I PERSONAL - B) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2000/10312


Data del document
:   27-11-2000

Organisme emissor
:   Universitat de València

Tipus de document
:   Resolució

Correcció d'errades

 Descriptors 

:   * universitat
    * personal d'investigació
    * concurs administratiu

RESOLUCIÓ de 27 de novembre de 2000, del rectorat de la Universitat de València, per la qual es convoquen proves selectives del grup A, torn lliure, sector d'administració especial d'aquesta Universitat. [2000/10202]
  
Aquest Rectorat, fent ús de les competències que li atribueix l'article 18, relacionat amb el 3.2, de la Llei de reforma universitària, i d'acord amb el que estableix l'article 199 dels Estatuts de la Universitat de València, acorda convocar proves selectives per a l'accés al grup A, sector d'administració especial de la Universitat de València, de conformitat amb les següents
  
Bases
  
1. Normes generals.
  
1.1. Aquesta convocatòria té per objecte la selecció de personal per cobrir 1 vacant del grup A, sector d'administració especial, escala tècnica superior d'investigació, perfil de espectrometria de masses, pel torn lliure, mitjançant el sistema de concurs-oposició.
  
1.2. D'acord amb el que estableix l'article 49 de la Llei de reforma universitària, la realització d'aquestes proves selectives s'ha d'ajustar al que disposa la legislació vigent per a la funció pública de la Generalitat Valenciana i la normativa especifica universitària recollida als Estatuts de la Universitat, i per les normes que estableix aquesta convocatòria.
  
1.3. El procés selectiu constituït pel concurs oposició l'integraran les proves, valoracions, puntuacions i matèries que figuren als annexos I í II d'aquesta convocatòria.
  
2. Condicions generals dels aspirants.
  
2.1 Per ser admès a aquestes proves, els aspirants han de complir els requisits següents:
  
a) Tenir la nacionalitat espanyola o, d'acord amb el que estableix la Llei 17/1993, de 23 de desembre (BOE de 24 de desembre de 1993), sobre accés a determinats sectors de la funció pública dels nacionals dels altres estats membres de la Unió Europea, tenir la nacionalitat d'un país membre o ser ciutadà de qualsevol dels estats als quals, en virtut de tractats internacionals establerts per la Unió Europea i ratificats per Espanya, siga aplicable la lliure circulació de treballadors, en els termes en què aquesta és definida al tractat constitutiu de la Unió Europea.
  
b) Haver fet divuit anys.
  
c) Posseir el títol de llicenciat en Química o equivalent, o estar en condicions d'obtenir-lo abans que acabe el termini de presentació de sol·licituds.
  
d) Posseir la capacitat física i psíquica necessària per acomplir les funcions de la vacant oferta.
  
e) No estar inhabilitat penalment per a l'exercici de funcions públiques.
  
f) No haver estat separat, mitjançant expedient disciplinari, d'alguna Administració o ocupació públiques.
  
2.2 Les condicions a què es refereix l'apartat anterior per ser admès a les proves s'han de complir en el moment de finalització del termini de presentació d'instàncies i se n'ha de gaudir durant tot el procés selectiu fins al moment de la presa de possessió.
  
3. Sol·licituds.
  
3.1. Les aspirants i els aspirants han de presentar una sol·licitud (per triplicat: un per l'entitat bancària, una per a la Universitat i una per a la persona interessada) que se'ls facilitarà gratuïtament en el Servei de Recursos Humans (PAS) d'aquesta Universitat, carrer de l'Antiga Senda de Senent, 11, 1a. València, i que està recollida en aquesta convocatòria com annex IV. També podran accedir-hi a través de la pagina web del Servei de Recursos Humans (PAS).
  
3.2. Les sol·licituds es dirigiran al senyor Rector de la Universitat de València. El termini de presentació serà de vint dies hàbils, comptats a partir de l'endemà de la publicació d'aquesta convocatòria en el Diari Oficial de la Generalitat Valenciana (DOGV). Les sol·licituds s'han de presentar a l'oficina principal de la Caixa Rural València del Passeig de l'Albereda, nº 34 de València. Així mateix, es poden presentar també en la forma prevista en la Llei de règim jurídic de les administracions públiques i procediment administratiu comú.
  
3.3. Els drets d'examen seran de 4.000 PTA, que s'ingressaran en el compte corrent "Drets d'Examen. Universitat de València" nº 23290391 83 6224231116 de la oficina principal de la Caixa Rural València.
  
En la sol·licitud ha de figurar el segell de l'esmentada entitat bancària.
  
Si el pagament s'ha fet a través de transferència, la instància haurà de presentar-se en el registre d'una administració pública i el resguard corresponent ha d'acompanyar la sol·licitud. Aquest últim procediment s'ha de seguir igualment la sol·licitud és presentada segons els procediments que estableix la Llei de règim jurídic de les administracions públiques i del procediment administratiu comú.
  
No presentar l'acreditació del pagament determinarà l'exclusió de l'aspirant.
  
3.4. Els aspirants que tinguen la condició de discapacitats podran sol·licitar les mesures d'adaptació necessàries per a realitzar les proves en el imprès de sol·licitud. En aquest cas hauran de presentar juntament a la sol·licitud la certificació del grau de discapacitació efectuada per l'òrgan competent.
  
3.5. Si la convocatòria preveu realitzar proves d'idiomes, l'aspirant haurà de fer constar la seua opció en l'imprès de sol·licitud. De no fer-ho així es considerarà que renuncia a la realització d'aquestes proves, sempre que siguen voluntàries i de mèrits.
  
3.7. Caldrà adjuntar a la sol·licitud una fotocòpia del DNI.
  
3.8. Els errors materials i de fet que s'hi observen es corregiran en qualsevol moment, d'ofici o a instància de l'interessat.
  
4. Admissió d'aspirants.
  
4.1. Una vegada expirat el termini de presentació d'instàncies, prèvia verificació del compliment de tots els requisits de participació assenyalats en aquesta convocatòria així com del pagament dels drets d'examen, el rector dictarà una resolució que es publicarà en el Diari Oficial de la Generalitat Valenciana (DOGV) i que contindrà la llista provisional d'admesos i exclosos de les proves.
  
4.2. En el termini de deu dies hàbils, comptats des de l'endemà de la publicació de la llista provisional d'admesos i exclosos, els aspirants exclosos podran corregir el defecte que haja motivat la seua exclusió o presentar les al·legacions que consideren oportunes, tot això d'acord amb l'article 71 de la Llei 30/1992 de 26 de novembre.
  
4.3. Una vegada transcorregut el termini de deu dies, esmenats els defectes i vistes les al·legacions que corresponguen, es dictarà una resolució, que contindrà la llista definitiva d'admesos i exclosos, la data, el lloc i l'hora de realització i començament del primer exercici. Aquesta resolució es publicarà en el DOGV.
  
4.4. Seran causes d'exclusió, a més de les que s'indiquen en altres apartats d'aquestes bases:
  
- no signar la sol·licitud.
  
- no adjuntar la fotocòpia del DNI.
  
4.5. Serà causa d'exclusió de l'exercici de mèrits:
  
- no indicar expressament l'idioma elegit per a realitzar l'exercici.
  
5. Desenvolupament de les proves selectives.
  
5.1. Els exercicis tindran lloc a les dependències de la Universitat de València. El primer exercici es realitzarà al lloc, data i hora que indique la resolució del Rectorat d'aquesta Universitat en què s'aprove la llista definitiva d'admesos i exclosos de les proves.
  
5.2. L'ordre d'actuació dels opositors, si escau, s'establirà per sorteig efectuat per la Universitat de València.
  
5.3. Els aspirants es convocaran per a cada exercici en crida única, i en seran exclosos els qui no hi compareguen, excepte en els casos de força major, degudament justificats i lliurement considerats pel tribunal.
  
5.4. En cada exercici els aspirants hauran d'acreditar la seua personalitat exclusivament mitjançant la presentació del DNI, del passaport o del permís de conduir, juntament amb l'exemplar per a l'interessat de l'imprès de sol·licitud d'admissió a les proves.
  
No acomplir aquest requisit determinarà l'exclusió de les proves.
  
Les còpies o fotocòpies compulsades d'aquests documents no seran vàlides en cap cas.
  
Els membres del tribunal i el personal col·laborador d'aquest no permetran l'accés a les sales on es realitzen els exercicis a aquelles persones que no acomplesquen els requisits indicats ni a aquelles que hi compareguen després que haja acabat la crida dels aspirants convocats.
  
5.5. Al finalitzar cadascuna de les proves, l'anunci de la celebració de la següent el farà públic el Tribunal al local en què s'haja celebrat aquesta prova, així com en la Gerència d'aquesta Universitat amb una antelació mínima de 48 hores.
  
5.6. Si el tribunal prenguera coneixement en qualsevol moment del procés selectiu que alguna de les persones aspirants no acomplira tots els requisits exigits per la present convocatòria, després d'una audiència a l'interessat, l'exclourà i li comunicarà la inexactitud o les falsedats formulades en la sol·licitud d'admissió a les proves selectives.
  
6. Publicitat de les llistes.
  
6.1. Després de la realització de cadascuna de les proves, el tribunal anunciarà públicament als locals on s'hagen realitzat i a la Gerència d'aquesta Universitat i en la pàgina web del Servei de Recursos Humans (PAS), que té la següent direcció http://www.uv.es/~pas, la llista d'aspirants que les hagen aprovades.
  
6.2. Una vegada finalitzades totes les proves i la valoració de mèrits que integren el concurs-oposició el tribunal farà pública en la Gerència de la Universitat i en els locals on s'hagen realitzat les proves i en la pagina web del Servei de Recursos Humans (PAS), que te la següent direcció http://www.uv.es/~pas, la llista corresponent als aspirants que les hagen aprovades, amb la puntuació final per ordre. Aquesta llista d'aspirants aprovats serà definitiva i contindrà només el mateix nombre d'aspirants que de vacants convocades.
  
6.3. Una vegada finalitzat el procés de selecció, es publicarà en el DOGV per resolució del rector la llista definitiva d'aprovats.
  
7. Coneixements de valencià.
  
7.1. Els qui aproven les proves selectives hauran d'acreditar el seu coneixement de valencià amb certificats, diplomes o títols expedits o homologats pel Servei de Normalització Lingüística d'aquesta Universitat.
  
7.2. Els qui no acomplesquen el requisit anterior es comprometran a realitzar els oportuns cursos de formació i perfeccionament que s'organitzen a aquest efecte per adquirir en el termini d'un any o en el temps que permeta la programació del Servei de Normalització Lingüística el nivell elemental de coneixement de la llengua.
  
8. Presentació de documents.
  
8.1 En el termini de vint dies hàbils, comptadors de l'endemà de la publicació al DOGV de les llistes d'aprovats, els aspirants aprovats hauran de presentar al Servei de Recursos Humans (PAS) d'aquesta Universitat els documents que segueixen:
  
a) Certificat de naixement expedit pel registre civil corresponent, o fotocòpia del DNI.
  
b) Fotocòpia compulsada del títol acadèmic exigible d'acord amb aquesta convocatòria.
  
c) Declaració de no haver estat separat mitjançant expedient disciplinari d'alguna Administració o ocupació pública, com també de no estar inhabilitat penalment per a l'exercici de les funcions públiques.
  
d) Certificat mèdic acreditatiu de posseir les capacitats física i psíquica necessàries per a l'exercici de les funcions dels llocs de treball oferts. A aquest efecte, els reconeixements s'efectuaran a través dels serveis mèdics concertats per la Universitat de València.
  
e) Els aspirants amb alguna discapacitat hauran d'aportar un certificat de l'òrgan competent de la comunitat autònoma sobre la capacitat per dur a terme les tasques que corresponen als llocs de treball d'aquesta convocatòria.
  
8.2 Els aspirants que, tenint la condició de funcionaris de carrera o personal laboral fix d'aquesta Universitat, hagen pres part en aquestes proves, quedaran exempts de justificar documentalment les condicions generals que ja haguessen acreditat per a nomenaments anteriors, tot i que n'hauran d'acreditar la resta.
  
8.3 Si no es presenta la documentació dins el termini indicat (excepte en els casos de força major) o hi ha falsedat de documents, això comportarà la invalidesa de les actuacions de l'aspirant i, respecte d'aquest, la nul·litat subsegüent dels actes del tribunal, sense perjudici de les responsabilitats en què haja pogut incórrer l'aspirant.
  
9. Nomenament de funcionaris/àries.
  
Una vegada transcorregut el termini de presentació de la documentació el rector dictarà una resolució que es publicarà en el DOGV, per la qual serà nomenat funcionari-funcionària de carrera la persona que ha aprovat les proves selectives.
  
10. Tribunal.
  
10.1. El tribunal qualificador d'aquestes proves és el que figura en l'annex III d'aquesta convocatòria. El nom de les persones que l'integren es farà públic en la mateixa resolució en què es publique la llista definitiva d'admesos i exclosos.
  
10.2. El tribunal podrà nomenar col·laboradors, especialistes i ajudants, que estaran sempre sota la seua direcció i control directes.
  
10.3. Els membres del tribunal, així com els col·laboradors, especialistes i ajudants s'abstindran de participar en les activitats del tribunal quan estiguen en alguna de les circumstàncies previstes en els articles 28 i 29 de la Llei 30/ 1992, de 26 de novembre, de règim jurídic de les administracions públiques i del procediment administratiu comú, o en el cas que hagueren preparat opositors de proves selectives per al mateix cos i escala durant els cinc anys anteriors a la publicació d'aquesta convocatòria.
  
El president podrà sol·licitar als membres del tribunal una declaració expressa de no estar en les circumstàncies previstes en els articles citats.
  
10.4. Per convocatòria del president es constituirà el tribunal amb l'assistència almenys de la majoria reglamentària dels seus membres, titulars o suplents. En aquesta sessió el tribunal prendrà totes les decisions necessàries per a la correcta realització de les proves selectives.
  
En el procés selectiu el tribunal resoldrà tots els dubtes que puguen sorgir sobre l'aplicació d'aquestes normes i decidirà què fer en els casos que no estiguen previstos.
  
El procediment d'actuació del tribunal s'ajustarà en tot moment al que disposa la Llei 30/1992, de 26 de novembre, de règim jurídic de les administracions públiques i del procediment administratiu comú.
  
10.5. El tribunal adoptarà les mesures necessàries perquè els aspirants amb minusvàlua tinguen les mateixes condiciones per a la realització dels exercicis que la resta de participants. Per a qui les sol·licite en la forma que indica la base 3.4, es faran les adaptacions possibles en temps i mitjans.
  
10.6. Per a les comunicacions i qualsevol problema que puga sorgir, el tribunal tindrà la seu en la Gerència de la Universitat de València.
  
10.7. Els membres del tribunal d'aquestes proves tindran la categoria que per a aquests casos determine la legislació vigent.
  
10.8. El tribunal no podrà aprovar ni declarar que han aprovat les proves selectives un nombre d'aspirants superior al nombre de places convocades. Qualsevol proposta d'aprovats que contravinga el que s'ha establert serà nul·la de ple dret.
  
10.9. El president del tribunal adoptarà les mesures oportunes per garantir que els exercicis de la fase d'oposició siguen corregits sense coneixement de la identitat dels aspirants, en aquells exercicis que siga procedent.
  
11. Recursos.
  
La convocatòria, les seues bases i tots els actes administratius que es deriven d'aquesta i de les actuacions del tribunal, es podran impugnar pels interessats en els casos i en la forma que estableix la Llei 30/1992, de 26 de novembre, de règim jurídic de les administracions públiques i del procediment administratiu comú.
  
València, 27 de setembre de 2000.- Per delegació del rector (DOGV de 20.08.99): Lluís J. Guia i Marín, vicerector d'Organització Administrativa
  
ANNEX I
  
Sistema selectiu
  
1a fase d'oposició:
  
Constarà de tres exercicis obligatoris i eliminatoris, i un de voluntari i de mèrits.
  
Primer exercici (obligatori i eliminatori).
  
Constarà d'un test amb quatre respostes alternatives, de les quals tan sols una serà la correcta, i versarà sobre tot el contingut del programa (administració general i específica) que figura en l'annex II de la convocatòria.
  
Els errors penalitzaran segons la fórmula:
  
E
  
A - --------
  
d -1
  
N = ----------------- x 10
  
n
  
on:
  
N = nota resultant
  
A = nombre d'encerts
  
E = nombre d'error
  
d = nombre d'opcions per a cada pregunta
  
n = nombre de preguntes
  
El nombre de preguntes i el temps de realització de l'exercici els fixarà el tribunal amb l'antelació suficient.
  
L'exercici es valorarà de 0 a 10 punts.
  
Segon exercici (obligatori i eliminatori)
  
Constarà del desenvolupament de dos temes elegits entre tres dels proposats pel tribunal i que seran extrets a l'atzar entre els temes que configuren el programa específic de la convocatòria. Si el temari es compon de diferents blocs, el tribunal sortejarà els blocs en primer lloc, i dels que resulten, sortejaran els temes, de forma que cada tema corresponga a un bloc diferent.
  
Una vegada realitzada la prova, cada opositor introduirà el seu exercici en un sobre que es tancarà amb posterioritat i quedarà sota la custòdia del tribunal, el qual cridarà els opositors per a la lectura pública dels temes que cada un haja desenvolupat. El lloc, la data i l'hora de la lectura seran comunicats pel tribunal amb l'antelació suficient.
  
Cada tema es valorarà de 0 a 10 punts, i per aprovar caldrà obtenir almenys 10 punts entre ambdós i no ser qualificat amb zero punts en cap tema.
  
Tercer exercici (obligatori i eliminatori)
  
Constarà de la resolució de dos exercicis pràctics a triar entre tres dels proposats pel tribunal, relacionats amb el contingut del temari específic que figura en l'annex II de la convocatòria. La prova pràctica tindrà les característiques adequades a la funció que es desenvolupa en l'escala en què s'integren les places convocades. Es podran realitzar amb mitjans informàtics (tractament de textos, fulls de càlcul, bases de dades, programes específics -dibuix, laboratoris, etc.) que el tribunal considere oportú. Tot s'anunciarà en el moment de fer públics els resultats del primer exercici. Així mateix, i segons les característiques de l'exercici, en aquest moment se'n fixarà la duració.
  
Cada supòsit es valorarà de 0 a 10 punts, i per aprovar-los caldrà obtenir almenys cinc punts en cada un i no ser valorat amb zero punts en cap supòsit.
  
Quart exercici (voluntari i de mèrits)
  
Aquells qui opten per la realització d'aquest exercici hauran de fer necessàriament les parts de coneixement de valencià i l'entrevista.
  
Primera part (voluntària). Tindrà per objecte valorar el coneixement d'un o diversos idiomes comunitaris, segons l'opció manifestada per l'opositor en l'imprès de sol·licitud de participació en les proves selectives.
  
L'exercici es valorarà a raó de 1'5 punts com a màxim per idioma, i en conjunt no es podrà superar els 3 punts. El temps serà fixat pel tribunal amb l'antelació suficient.
  
Segona part (obligatòria). Constarà de dues parts.
  
- Traducció directa i sense diccionari d'un text en valencià. Es valorarà de 0 a 1'5 punts.
  
- Redacció en valencià d'un ofici, carta circular, memòria, etc., sense la utilització del diccionari. Es valorarà de 0 a 1'5 punts.
  
El temps d'aquest exercici serà fixat pel tribunal amb l'antelació suficient.
  
Tercera part (obligatòria). Tindrà per objecte mantenir una entrevista basada en una memòria sobre el funcionament d'un servei relacionat amb l'àrea funcional a la qual es refereixen la plaça convocada, redactada per l'opositor i que no podrà excedir els 15 folis.
  
Es valorarà de 0 a 3 punts i el temps de l'entrevista el fixarà el tribunal amb l'antelació suficient.
  
La memòria es presentarà junt amb el currículum dels aspirants en el termini de deu dies a partir de l'endemà de la publicació de la llista d'aprovats dels exercicis obligatoris.
  
2a fase: concurs
  
A la fase de concurs només hi podran accedir els aspirants que hagen superat la fase d'oposició. Es valoraran els mèrits aportats per l'aspirant segons el barem que s'assenyala a continuació i que haurà de posseir l'aspirant en la data de publicació d'aquesta convocatòria.
  
Experiència professional. Es valorarà l'experiència professional en qualsevol administració pública, en llocs de treball del grup A, en cossos o escales d'administració especial de l'escala tècnica superior d'investigació, perfil d'espectrometria de masses i a través de qualsevol tipus de relació jurídica (administrativa o laboral) a raó de:
  
- Llocs de nivell 20 o superior: 0'20 punts per mes d'ocupació, fins a un màxim de 7'5 punts.
  
Una vegada valorats els mèrits d'acord amb els criteris assenyalats, el tribunal els farà públics de forma provisional, en el tauler d'anuncis de Gerència, en la pagina web del Servei de Recursos Humans (PAS) que te la següent adreça http://www.uv.es/~pas, i es donarà un termini de 10 dies perquè les persones interessades puguen al·legar les rectificacions oportunes a la fase de concurs.
  
L'ordre definitiu del procés selectiu el donarà la suma de la puntuació obtinguda en la fase d'oposició i en la fase de concurs. En cas d'empat, l'ordre s'establirà amb els criteris següents:
  
1) La major puntuació en la fase d'oposició.
  
2) La major puntuació en el segon exercici de la fase d'oposició.
  
3) La major puntuació en el primer exercici de la fase d'oposició.
  
4) La major puntuació en la fase de concurs.
  
5) Si encara persisteix l'empat, es resoldrà mitjançant sorteig.
  
En cap cas la puntuació obtinguda en la fase de concurs no podrà ser aplicada per superar la fase d'oposició.
  
No es podrà declarar que han aprovat les proves selectives un nombre d'aspirants superior al de places convocades.
  
ANNEX II
  
Temari
  
Bloc 1: Legislació de caràcter general
  
1. La Universitat com a servei públic. La Llei de reforma universitària, el seu significat en l'ordenament jurídic universitari. L'autonomia universitària, els seus límits. Règim Jurídic de les universitats públiques. Estructura general de les universitats públiques.
  
2. La Universitat de València. Característiques diferenciadores. Els Estatuts de la Universitat de València, contingut i significat dins del règim jurídic aplicable a aquesta Universitat pública. Estructura de la Universitat de València. Òrgans de govern, unipersonals i col·legiats. Els diferents col·lectius de personal a través dels Estatuts de la Universitat. Dels estudiants. El règim econòmic de la Universitat de València a través dels seus Estatuts.
  
3. Foment i coordinació general de la investigació científica i tècnica: Pla nacional d'investigació. Organismes públics d'investigació. Projectes i programes i contractes nacionals i internacionals. L'OTRI.
  
4. La Constitució espanyola de 1978, la seua estructura i contingut. Anàlisi del títol I de la Constitució, els drets fonamentals, les llibertats públiques i els drets econòmics i socials, el seu paper en el sistema democràtic, la seua garantia i suspensió. La Corona. Les Corts Generals. El control democràtic del Govern. El Poder Judicial. La Reforma de la Constitució.
  
5. El títol VIII de la Constitució espanyola de 1978, l'estat de les autonomies. El seu significat i conseqüències en l'ordenament jurídic espanyol. La Comunitat Valenciana: L'Estatut d'Autonomia, el seu significat i contingut. Les institucions autonòmiques valencianes.
  
6. La Unió Europea i la seua incidència en l'ordenament jurídic espanyol. Tractament constitucional del problema. Principals institucions de la Unió Europea. El Parlament, la Comissió, el Tribunal de Justícia. Producció normativa de la Unió Europea. El sistema monetari únic.
  
7. El dret públic, el seu naixement i significat en la història més recent. El dret administratiu: el seu sistema de fonts. La llei: classes de lleis. Elements normatius amb força de llei. El reglament, la seua configuració i importància en el sistema administratiu actual.
  
8. L'acte administratiu: concepte i classes. Els seus elements. La notificació. La motivació. Eficàcia de l'acte administratiu. Nul·litat i anul·labilitat.
  
9. L'acció administrativa enfront dels particulars. L'administrat: concepte i classes. Els drets subjectius dels administrats enfront de l'administració: Drets subjectius actius i drets subjectius reaccionals. La participació dels particulars en l'activitat administrativa. Els interessats. Anàlisi del títol IV de la Llei 30/92 modificada per la Llei 4/99.
  
10. El procediment administratiu: concepte i importància en l'ordenament jurídic vigent. La Llei de règim jurídic de les administracions públiques i procediment administratiu comú. Les parts del procediment. Fases del procediment administratiu. Distintes formes de terminació del procediment. Els recursos administratius: concepte i classes, tipus de recursos, terminis i procediment.
  
11. Els contractes administratius. Concepte i classes. Estudi dels seus elements. El compliment. La revisió de preus i altres alteracions contractuals. Incompliment dels contractes administratius.
  
12. El pressupost: concepte i classes. El pressupost a la llum de la Llei d'hisenda pública de la Generalitat Valenciana. El cicle pressupostari, ordenació de la despesa i ordenació del pagament: fases i documents comptables. Liquidació i tancament de l'exercici. El control: control intern i control extern.
  
13. El personal docent i investigador de les universitats públiques. Règim jurídic del professorat universitari: cossos docents universitaris, selecció, accés i règim retributiu. El professorat contractat: règim jurídic i retribucions. Incompatibilitats.
  
14. El personal al servei de les administracions públiques. El personal funcionari d'administració i serveis de la Universitat de València. El seu règim jurídic. Adquisició i pèrdua de la condició de funcionari. Situacions administratives. Promoció i carrera administrativa. Provisió dels llocs de treball. Els funcionaris d'administració especial: característiques. Règim d'incompatibilitats del personal funcionari. Personal laboral al servei de la Universitat de València.
  
15. Els drets sindicals i de participació del personal funcionari. Negociació de les condicions de treball. La salut laboral: anàlisi de la legislació referent a la prevenció de riscos laborals en l'àmbit universitari.
  
Bloc 2: Temari específic
  
1. Fonaments de l'espectrometria de masses (I)
  
Principis. Història. Camí lliure d'ions. Diagrama d'un espectròmetre de masses.
  
2. Fonaments de l'espectrometria de masses (II)
  
Aspecte d'un espectre de masses. Presentació de les dades/format. Terminologia. Resolució. Sensibilitat. Quan i per què es necessita la cromatografia acoblada amb l'espectrometria de masses.
  
3. Mètodes d'ionització aplicats a l'anàlisi de molècules orgàniques (I): ionització per impacte electrònic
  
Fonaments de la tècnica. Descripció de la font d'ionització. El procés d'ionització. Diagrama del corrent iònica en funció de l'energia dels electrons. Interpretació de les dades. Tipus de mecanismes de fragmentació. Espectres de masses d'impacte electrònic de les principals classes de compostos orgànics
  
4. Mètodes d'ionització aplicats a l'anàlisi de molècules orgàniques (II): ionització química (Part 1)
  
Fonaments de la química dels ions en fase gas. Descripció de la font d'ionització CI. Reaccions ió positiu/molècula. Reaccions ió negatiu/molècula. Propietats termoquímiques dels ions en fase gas.
  
5. Mètodes d'ionització aplicats a l'anàlisi de molècules orgàniques (II): ionització química (Part 2)
  
Sistemes d'ions reactants. Sistemes d'ions reactants per a generar ions positius. Sistemes de gasos reactants per a produir ions negatius. Sensibilitat de la ionització química. Espectres de masses de CI de les principals classes de compostos orgànics. Aplicacions de la tècnica.
  
6. Mètodes d'ionització aplicats a l'anàlisi de molècules orgàniques (III): FAB i LSIMS
  
Fonaments de les tècniques de bombardeig amb ions i àtoms ràpids. Descripció de la font d'ionització FAB/LSIMS. El procés d'ionització. Propietats de la matriu. Efecte d'additius. Efecte del cosolvent. L'aspecte de l'espectre de masses. Aplicacions de la tècnica.
  
7. Mètodes d'ionització aplicats a l'anàlisi de molècules orgàniques (IV): MAB
  
Fonaments de la tècnica de bombardeig amb àtoms o molècules metastables: ionització Penning. Descripció de la font d'ionització MAB. Sistemes de gasos reactants. Reaccions ió metastable/molècula. Ionització selectiva de molècules orgàniques. Aplicacions de la tècnica.
  
8. Mètodes d'ionització aplicats a l'anàlisi de molècules orgàniques (V): FD/FI
  
Fonaments. Descripció de la font d'ionització FD/FI. Mecanisme de formació dels ions per camp. Emissors d'ions. Aspecte dels espectres de masses en FD. Informació estructural. Aplicacions de la tècnica.
  
9. Mètodes d'ionització aplicats a l'anàlisi de molècules orgàniques (V): MALDI
  
Fonaments de la ionització per làser. Característiques de la font d'ionització MALDI. Tipus de làser. Propietats de la matriu. Aplicacions de la tècnica.
  
10. Mètodes d'ionització aplicats a l'anàlisi de molècules orgàniques (VI): ESI
  
Fonaments de la ionització per electroesprai. Descripció de la interfase ESI. Processos d'ionització per ESI. Aspecte d'un espectre de masses per electroesprai i interpretació de les dades. Aplicacions de la tècnica.
  
11. Mètodes d'ionització aplicats a l'anàlisi de molècules orgàniques (VII): APCI
  
Fonaments de la ionització per ionització química a pressió atmosfèrica. Descripció de la interfase APCI. Processos d'ionització per APCI. Aspecte d'un espectre de masses per APCI. Aplicacions de la tècnica.
  
12. Analitzadors de masses (I): analitzadors quadrupolars
  
Descripció. Equació de moviment. Diagrama d'estabilitat. Resolució. Prefiltres i postfiltres. Característiques i aplicacions. Limitacions.
  
13. Analitzadors de masses (II): analitzadors magnètics i electromagnètics
  
Acció del camp magnètic. Camp electrostàtic. Dispersió i resolució. Focalització simple i doble. Geometries especials. Aplicacions. Comparació sector magnètic-quadrupols.
  
14. Analitzadors de masses (III): analitzadors de temps de vol
  
Descripció i principis de funcionament. Resolució. Espills iònics. MALDI-TOF Aplicacions. Limitacions. Detecció dels ions TAD. Geometries especials.
  
15. Analitzadors de masses (IV): analitzadors de trampa iònica
  
Descripció i principis de funcionament. Control de la formació dels ions i de la seua detecció. Processos d'ionització química en una trampa iònica. Modificacions per a millorar les prestacions d'un analitzador de trampa iònica. Camps d'aplicació.
  
16. Analitzadors de masses (V): analitzadors de ressonància ciclotrònica d'ions i de transformada de fourier
  
Principis generals de funcionament. Imants superconductors. Descripció de l'analitzador d'ICR. Espectrometria de masses de transformada de Fourier (FT-ICR MS). Característiques i camps d'aplicació.
  
17. Sistemes de buit per als espectròmetres de masses
  
La necessitat de l'alt buit. El recorregut lliure mitjà. Tipus de bombes de buit. Tipus de mesuradors de pressió.
  
18. Sistemes de detecció d'ions
  
Consideracions generals. Tipus de detectors comunament empleats en l'espectrometria de masses. Adquisició i procés de les dades per ordinador.
  
19. Sistemes d'introducció de les mostres
  
Consideracions preliminars. Sistemes d'introducció per a mostres gasoses. Sistemes d'introducció per a mostres líquides. Sistemes d'introducció per a mostres sòlides.
  
20. Cromatografia de gasos-espectrometria de masses (Gc/MS)
  
Principis fonamentals de funcionament d'un cromatògraf de gasos. Tipus principals d'injecció de les mostres. Tipus principals de columnes. Variables de control d'un GC. Paràmetres de separació i resolució. Interfase d'acoblament amb l'espectròmetre de masses. Soroll i sagnat de la columna. Modes d'adquisició de les dades cromatogràfiques. Velocitat del procés de dades i del rastreig. Registre i tractament de les dades cromatogràfiques. Tipus de GC-MS. Aplicacions de la tècnica.
  
21. Cromatografia líquida-espectrometria de masses (HPLC-MS)
  
Principis generals de funcionament d'un HPLC. Tipus de columnes. Variables de control d'un HPLC. Paràmetres de separació i resolució. Interfase d'acoblament amb un espectròmetre de masses: problemes principals. Les interfases d'acoblament emprades en l'actualitat en HPLC-MS. Fases mòbils compatibles amb les interfases. Modes d'adquisició de les dades cromatogràfiques. Registre i tractament de les dades cromatogràfiques. Tipus de HPLC-MS. Aplicacions de la tècnica.
  
22. Espectrometria de masses en tàndem (MS/MS)
  
Conceptes i definicions en MS/MS. Procés de dissociació dels ions. Processos de tipus CAD o CID. Instrumentació per a MS/MS. Tècniques de rastreig per a experiment de MS/MS en espectròmetres de masses de doble focalització. Rastreigs enllaçats i ions metastables en l'espectrometria de masses quadrupolar. Reaccions estudiades en MS/MS. Aplicacions de la tècnica.
  
23. Aplicació dels mètodes d'ionització per a l'anàlisi de molècules orgàniques
  
Compatibilitat dels diferents mètodes d'ionització amb els distints tipus d'espectròmetres de masses. Resum dels principals ions detectats amb els principals mètodes d'ionització. Elecció dels mètodes d'ionització més apropiats per a les diferents classes de compostos. Anàlisi de la mostra, adquisició de les dades i interpretació dels espectres.
  
24. Adquisició i processament de les dades
  
Registre analògic. Registre digital. Calibratge de l'espectròmetre de masses. Presentació de les dades. Processament de les dades. TIC. Sostracció del soroll. Cromatograma d'una massa. Registre d'ions seleccionats. Sistemes informatitzats de recerca i interpretació d'espectres en espectroteques.
  
25. Manipulació de les mostres
  
Emmagatzemament de les mostres. Aïllament i purificació. Formació de derivats. Incorporació d'isòtops estables.
  
26. Fonts d'error i interferències
  
Fonts d'error en l'espectrometria de masses. Contaminació. Fonts d'interferències. Casos de difícil sostracció de l'espectre del soroll de fons.
  
27. Massa nominal i massa exacta
  
Poder resolutiu d'un espectròmetre de masses. Valor experimental de la resolució. Massa nominal. Massa exacta. Resolució necessària per a separar un doblet. Mètodes de determinació de la massa exacta.
  
28. Informació analítica (I)
  
Estratègies per a la interpretació dels resultats. Ionització i fragmentació. Espècies iòniques amb nombre parell i senar d'electrons. Ions fragments de masses baixes. Pèrdues de fragments neutres. Nombre d'anells o insaturacions. Abundàncies isotòpiques. Patterns per a Cl/Br. Regla del nitrogen. Ocupació de l'alta resolució.
  
29. Informació analítica (II): dades quantitatives
  
Especificitat de les dades. Sensibilitat i límits de detecció. Mètode del patró extern. Fonts d'error. Mètode del patró intern. Mètode de la dilució isotòpica.
  
30. Ionització i fragmentació
  
Lloc inicial d'ionització d'una molècula. Consideracions energètiques en els processos de fragmentació. Teories QET i RRKM. Ionització i potencials d'aparició.
  
31. Mecanismes de fragmentació (I): ruptures
  
Ruptura dirigida per l'electró desaparellat. Ruptura dirigida per la càrrega. Ruptura dels enllaços sigma.
  
32. Mecanismes de fragmentació (II): reordenaments
  
Reordenament d'hidrogen gamma. Reordenament de tipus ciclohexanona. Reordenament de Retro Diels-Alder. Reordenament doble d'hidrogen.
  
33. Mecanismes de fragmentació (III)
  
Fragmentació de cations amb un nombre parell d'electrons. Fragmentació que obeeix a la regla de paritat. Fragmentacions principals d'àcids conjugats.
  
34. Mecanismes de fragmentació (IV)
  
Fragmentació d'ions negatius. Mecanismes de fragmentació d'anions amb nombre parell d'electrons. Mecanismes de fragmentació d'anions radicals. CRF.
  
35. Fragmentacions representatives de classes de compostos (I)
  
Fragmentació d'alcohols. Fragmentació d'èters. Fragmentació de fenols. Fragmentació d'amines.
  
36. Fragmentacions representatives de classes de compostos (II)
  
Fragmentació de compostos carbonílics. Fragmentació d'aldehids. Fragmentació de cetones. Fragmentació d'èsters. Fragmentació d'àcids carboxílics. Fragmentació d'amides.
  
37. Fragmentacions representatives de classes de compostos (III)
  
Fragmentació d'hidrocarburs. Fragmentació de compostos halogenats. Fragmentació de nitrocompostos.
  
38. Fragmentacions representatives de classes de compostos (IV)
  
Fragmentació de compostos heterocíclics i de sofre. Fragmentació de tiols, tioèters, arilèters i tiofenols. . .
  
39. Aplicacions analítiques especials de l'espectrometria de masses de molècules orgàniques
  
Aplicacions de l'espectrometria a l'anàlisi forense. Anàlisi de drogues en fluids corporals. Detecció de drogues per anàlisi dels cabells. L'espectrometria de masses en les anàlisis d'agents dopants en l'esport. Aplicacions de la piròlisi acoblada amb l'espectrometria de masses a la química forense.
  
40. Anàlisi de biomolècules (I)
  
Les biomolècules i l'espectrometria de masses. Anàlisi de proteïnes i pèptids.
  
41. Anàlisi de biomolècules (II)
  
Les biomolècules i l'espectrometria de masses. Anàlisi d'oligonucleòtids. Anàlisi d'oligosacàrids. Anàlisi de lípids.
  
42. Espectròmetres de masses magnètics d'alta resolució de tres sectors
  
Descripció general. Òptica iònica. Distribució de les lents. Sistema de detecció. Sistema de buit. Sistema de refrigeració. Interfases d'acoblament.
  
43. Calibratge i sintonització d'un espectròmetre de masses
  
Procediment per al calibratge d'espectròmetres de masses quadrupolars i de sector magnètic. Conversió temps/masses. Propietats dels patrons de calibratge. Tipus emprats en les formes modes d'ionització. Procediment pràctic de sintonització.
  
44. Formes de rastreig i d'adquisició en l'espectrometria de masses
  
Formes de rastreig en espectròmetres de masses quadrupolars. Formes de rastreig en espectròmetres de masses de sector magnètics. Rastreig complet. Registre d'ions seleccionats. Mecànica del SIR. Registre de reaccions seleccionades. Formes d'adquisició de les dades.
  
45. Ús d'alta resolució en un espectròmetre de masses de sector magnètic
  
Elecció de la resolució necessària per a l'experiment. Procediment per a arribar a la resolució requerida. Mètodes. Peak Matching. Mètode de correcció per referència secundària. HRSIR: ús, posada al punt i consideracions pràctiques.
  
46. Guany, sensibilitat i soroll d'un espectròmetre de masses
  
Definició i mesura del guany d'un multiplicador. Definició i mesura de la sensibilitat d'un espectròmetre de masses. Mesura de la sensibilitat absoluta. La sensibilitat mesurada com a relació senyal/soroll.
  
47. Pràctiques d'ionització per impacte electrònic (I)
  
Compostos que es poden analitzar per impacte electrònic. Principis de funcionament. Operacions pràctiques amb la font d'impacte electrònic. Requisits essencials per a l'experiment. Posada al punt del procés d'ionització per impacte electrònic. Sintonització de la font. Mesures exactes de masses.
  
48. Pràctiques d'ionització per impacte electrònic (II)
  
Anàlisi de la mostra emprant la sonda de sòlids. Mètodes. RIS. DIP. Mètodes de separació acoblats amb la ionització per impacte electrònic. Cromatografia de gasos. Interfases d'acoblament. Columnes. Injectors. Forn. Operació pràctica i anàlisi per GC-MS.
  
49. Pràctiques d'ionització per CI (I)
  
Compostos que es poden analitzar per ionització química. Principis de funcionament. Operacions pràctiques amb la font d'ionització química. Introducció de gas reactant en la font de CI. Posada al punt del procés d'ionització. Sintonització de la font. Espurnes en la font de CI. Efecte de les condicions d'operació sobre els espectres de CI. CI amb instrument de trampa. Mesures exactes de masses.
  
50. Pràctiques d'ionització per CI (II)
  
Anàlisi de la mostra emprant la sonda de sòlids. Mètodes. RIS. DIP. Mètodes de separació acoblats amb la ionització per CI. Cromatografia de gasos. Interfases d'acoblament. Columnes. Injectors. Forn. Operació pràctica i anàlisi per GC-MS.
  
51. Pràctiques d'ionització per CI (III): ionització química negativa
  
Compostos que es poden analitzar per NICI. Reaccions en NICI. Sensibilitat en captura d'electrons. Principis de funcionament. Operacions pràctiques. Posada al punt del procés d'ionització. Sintonització de la font. Mesures exactes de masses.
  
52. Pràctiques d'ionització per LSIMS
  
Compostos que es poden analitzar per LSIMS. Principis de funcionament. Operacions pràctiques. Requisits. Posada al punt del procés d'ionització. Sintonització de la font. Ionització per introducció directa. Sonda d'introducció. Anàlisi de la mostra. Elecció de la matriu. Efecte dels additius. Interpretació dels espectres. Sensibilitat i relació senyal-soroll. Limitacions del LSIMS. Mesures exactes de masses: rastreig del voltatge d'acceleració.
  
53. Pràctiques d'ionització per FD
  
Compostos que es poden analitzar per FD. Principis de funcionament de la font de FD. Preparació dels emissors. Preparació de la mostra. Posada al punt del procés d'ionització. Sintonització de la font. Requisits essencials per a operar. Anàlisi de les mostres. Mesures exactes de masses: rastreig del voltatge d'acceleració.
  
54. Pràctiques d'ionització per bombardeig amb àtoms metastables (I)
  
Compostos que es poden analitzar per MAB. Principis de funcionament. Elecció del gas reactant. Operacions pràctiques amb la font. Introducció dels distints gasos reactants en la font. Posada al punt del procés d'ionització. Producció de la descàrrega. Sintonització de la font. Mesures exactes de masses.
  
55. Pràctiques d'ionització per bombardeig amb àtoms metastables (II)
  
Anàlisi de la mostra emprant la sonda de sòlids. Mètodes. RIS. DIP. Mètodes de separació acoblats amb la ionització per MAB. Cromatografia de gasos. Interfases d'acoblament. Columnes. Injectors. Forn. Operació pràctica i anàlisi per GC-MS.
  
56. Pràctiques de CID (I)
  
Dissociació unimolecular dels ions: ions metastables en espectròmetres de masses de sector magnètic. Dissociació induïda per col·lisió. Equacions de moto dels ions metastables. Rastreigs enllaçats en espectròmetres de masses magnètics de doble i triple sector. Posada al punt del procés d'execució de rastreigs enllaçats de tipus B/E.
  
57. Pràctiques de CID (II)
  
Dissociació unimolecular dels ions: ions metastables en espectròmetres de masses de sector magnètic. Dissociació induïda per col·lisió. Equacions de moto dels ions metastables. Rastreigs enllaçats en espectròmetres de masses magnètics de doble i triple sector. Posada al punt del procés d'execució de rastreigs enllaçats de tipus B2/E.
  
58. Pràctiques de CID (III)
  
Dissociació unimolecular dels ions: ions metastables en espectròmetres de masses de sector magnètic. Dissociació induïda per col·lisió. Equacions de moto dels ions metastables. Rastreigs enllaçats en espectròmetres de masses magnètics de doble i triple sector. Posada al punt del procés d'execució de rastreigs enllaçats de tipus "constant neutral loss".
  
59. Manteniment dels equips en un laboratori d'espectrometria de masses
  
Manteniment dels espectròmetres de masses quadrupolars en un laboratori d'espectrometria de masses. Neteja de les fonts d'ionització. Manteniment general del sistema de buit. Manteniment del sistema de buit d'un espectròmetre de sector magnètic amb bombes de difusió d'oli. Descripció de les seqüències d'operacions per al canvi de l'oli de les diferents bombes rotatives en un espectròmetre de masses de sector magnètic. Manteniment dels cromatògrafs.
  
60. Problemes tècnics més comuns en l'espectrometria de masses
  
Detecció i diagnòstic dels problemes tècnics que més comunament es troben en l'espectrometria de masses. Possibles causes d'absència de feix iònic. Mètodes pràctics de detecció de fugues.
  
Bibliografía del temari específic
  
Mass Spectrometry E. Constantin, A. Schnell, 1990 Ellis Horwood, NY.Mass Spectrometry: Principles and Applications E. De Hoffman, J. Charette, V. Stroobant, 1996 Masson, Paris
  
Introduction to Mass Spectrometry J. Throck Watson, 1997 Lippincott-Raven, Philadelphia
  
Mass Spectrometry J. Barker, D. J. Ando, 1999 John Wiley & Sons, ChichesterUnderstanding Mass Spectra-A Basic Approach R. Martin Smith, K. L. Bush, 1999 John Wiley & Sons, NY
  
Ionization Methods in Organic Mass Spectrometry A. E. Ashcroft, 1997 The Royal Society of Chemistry, Cambridge
  
Chemical Ionization Mass Spectrometry 2nd Edition A. G. Harrison, 3693 VCS Press, Boca Raton
  
Practical Organic Mass Spectrometry J. R. Chapman, 1993 John Wiley & Sons, Chichester
  
Gc/MS A Practical User's Guide M. McMaster, C. McMaster, 1998 Wiley-VCH, NY
  
Liquid Chromatography-Mass Spectrometry W. M. A. Niessen, 1999 Marcel Dekker, NY
  
Forensic Applications of Mass Spectrometry J. Yinon, 4731 BZJ Press, Boca Raton
  
Journal of the American Chemical Society K. Ohno, H. Mutoh, Y. Harada 1983, 105, 4555-4561
  
Journal of Physical Chemistry K. Ohno, S. Fjisawa, H. Mutoh, Y. Harada 1982, 86, 440-441
  
Journal of Physical Chemistry K. Ohno, K. Imai, S. Matsumoto, Y. Harada 1983, 87, 4346-4348
  
Journal of the American Chemical Society K. Ohno, K. Imai, Y. Harada 1985, 107, 8078-8082
  
Electron Spectroscopy Volume 5 A. J. Yencha, Cap. 3, 1984 Academic Press, London
  
International Journal of Mass Spectrometry and Ion Physics E. G. Jones, A. G. Harrison 1970, 5, 137-156
  
ANNEX III
  
Tribunal qualificador
  
Titular
  
President: El rector o persona en qui delegue.
  
Vocals:
  
- Dos representants de la Universitat designats pel rector, d'igual o superior grup de titulació.
  
- Un funcionari d'igual o superior grup i titulació, elegit per sorteig entre el PAS de la Universitat.
  
- Un funcionari d'una altra administració pública d'igual o superior grup i titulació, nomenat pel rector a proposta d'aquella.
  
- Un membre de la Comissió de PAS del mateix grup i titulació que les vacants que s'hagen de cobrir, designat per la Comissió.
  
- Un membre de la Junta de Personal, amb veu i sense vot.
  
El vocal més jove amb veu i vot del tribunal, entre els que pertanyen a la comunitat universitària, serà el secretari del tribunal.
  
Tots els membres del tribunal amb veu i vot seran d'igual o superior grup i titulació al de les places objecte d'aquesta convocatòria.
  
Igual estructura per al tribunal suplent.